Teerenpeli Yhtiöiden toimitusjohtajan Anssi Pyysingin mukaan Oulusta on haettu liikepaikkaa jopa vuosien ajan. Viime syksynä alkaneet neuvottelut saatiin päätökseen maaliskuun aikana. Kuva: Teerenpeli-Yhtiöt

Useissa suomalaiskaupungeissa toimiva olut- ja viskiravintolaketju Teerenpeli avaa ravintolan Ouluun.

Oulun 230-paikkainen Teerenpeli aloittaa tulevana kesänä Kauppurienkadun ja Torikadun kulmassa.

Kyse on 25 vuotta toimineen ketjun seitsemännestä ravintolasta. Ensimmäinen ravintola perustettiin Lahteen, missä toimivat myös yhtiön isompi panimo ja tislaamo.

Teerenpeli-konserni on perheyritys. Omistajina ja perustajina ovat Anssi ja Marianne Pyysing.

Oulun ravintolatilojen remontointi aloitetaan kevään mittaan. Ravintolan henkilöstön rekrytointi alkaa samalla. Uusia työpaikkoja Ouluun syntyy arviolta 10–15, yhtiö kertoo.

Valikoimasta mainitaan muun muassa oman panimon ja tislaamon palkintojakin keränneet tuotteet. Konseptiin kuuluu myös elävä musiikki.

Franchising-yrittäjäksi Oulussa tulee Markku Virtanen, joka vetää nyt Tampereen ja Jyväskylän ravinoloita.

Teerenpeli Yhtiöiden toimitusjohtajan Anssi Pyysingin mukaan Oulusta on haettu liikepaikkaa jo vuosien ajan. Viime syksynä alkaneet neuvottelut saatiin päätökseen maaliskuun aikana.

– Oulu on ollut meillä valmisteluissa ja toiveissamme jo pitkään. Yrittäjäksi tuleva Markku Virtanen on ollut keskeinen henkilö Teerenpelin kehityksessä ja laajentumisessa Ouluun, Pyysing sanoo tiedotteessa.

Hän toteaa, että Kauppurienkadun ja Torikadun kulmassa ei ole aiemmin ollut ravintolatoimintaa. Liiketilan kokonaispinta-ala on 800 neliömetriä.

Tilan tulee jakamaan toinen ravintolakonsepti, joka toimitusjohtajan sanojen mukaan "täydentää Teerenpelin tarjontaa ja päinvastoin".

Konserni työllistää tällä hetkellä noin 100 henkilöä. Liikevaihto pyörii 14 miljoonassa eurossa.